銀箏斷

《銀箏斷》，是閩劇其蜀本戲。劇本是林瑞武寫其，導演是安鳳英。

只蜀本戲是林瑞武《閩都·人傑三部曲》其尾尾蜀本，前兩本號𡅏《別妻書》《楓落寒江》。
戲本

只蜀本戲是講「戊戌六君子」林旭共伊老媽沈鵲應其故事。林旭是六君子臺中第一細其許蜀隻。沈鵲應出自三坊七巷其名門，故事也是由沈鵲應其視角展開。這林旭雖然講厝裏野逼，但是盡去有才華，沈鵲應就共伊結婚了。林旭仈曾裏京參加科舉，僅是講無中。兩年以來，日日食酒，乇都伓做。甲午海戰，中國乞拍敗。沈鵲應讓老公參加變法，伓通囫圇工黐留怨嘆。林旭乞皇帝賞識，但是之後變法失敗，林旭乞搦起去刣去，時年廿四歲（一說廿三歲）。沈鵲應仈傳，魂也䟛遘北京，跟𡅏老公行去。

雖然伓是歡喜其故事，但是臺中也有刺溪其話。比如第二場依貴共紫英耀沈鵲應，講「老媽討得好，伓使食補藥」。第三場林旭講皇帝聽𣍐會意自家講什乇，因爲伊腔野重。固有接落來紫英卜煮福州菜，慶祝林旭得遘皇帝賞識，就報了蜀段菜名。

《銀箏斷》之前，無文藝作品共林旭當主角；沈鵲應也是盡少乞關注其名門之后：仱只本戲讓兩隻儂都做主角。

制作
《銀箏斷》由福州市文化廣電新聞出版局策劃、福州閩劇藝術傳承發展中心創排。林瑞武寫劇本，安鳳英做導演，陳德忠作曲、韓江做舞台視覺、王天賜做配樂、崔婉星設計舞臺美術、姚鑰設計化妝造型。國家一級演員黃秀春演沈鵲應，閩劇陳派傳人楊帥演林旭。
縮圖|《銀箏斷》尾尾蜀本戲，沈鵲應卜想跟𡅏伊老公行去，邊兜出現野価頌𡅏紅色衣裳𢪱𡅏水袖其女界。伊儂其腳色名直接就號𡅏「心緒」，是主人公心理其外化表現
2016年開始寫劇本。
2018年3月，福州閩劇藝術傳承發展中心招標舞台設備。

只本戲有使象征、隱喻、意識流等手法，譬喻女主人公其心靈外化、燈籠女、水袖女等等其形體展示，《中國新聞網》講敆嚽之前閩劇盡少總款做。按導演其講法，只本戲敆整體其呈現懸頂比較寫意、現代。舞臺懸頂林旭其樣式共歷史懸頂伊正正其樣式也儥蜀樣，有做調整，好讓現代觀眾接受。

演出
縮圖|left|福建閩劇院敆福建師範大學尾回彩排《銀箏斷》其樣式

2018年9月20號遘21號，《銀箏斷》敆鳳凰劇院頭頭回演出。

許蜀年10月開始，閩劇院復行出戲園，遘福州其幾芘高校裏勢巡演，先後是福建工程學院、閩江學院、福建農林大學、福州職業技術學院、福建師範大學、福建華南女子職業學院。其中，敆農林大學演出之前，固有做賞析會。福州閩劇院仈曾共臺江實驗小學共建個閩劇班，演員會定期去講課，仱就有做《銀箏斷》只隻戲齣。

除去學堂，《銀箏斷》固有敆各地巡演，譬喻安溪、莆田。

《銀箏斷》固有參加第七屆福建藝術節暨全省第27屆戲劇會演。
評價
《東南網》講有做戲曲其儂見覺只蜀本戲「以男女之情寫國家興衰，舉重若輕，出戲出情」。
獎項共資助
《銀箏斷》仈曾掏下福建省第26屆戲劇會演劇本征文一等獎，固是2014年度福建省文藝發展資助項目、中國文化部「2016年度劇本扶持工程入選名單」、2017年度福建省舞台藝術精品工程重點劇目、中國國家藝術基金2017年度大型舞台劇共作品資助項目。
參考資料

分類:閩劇其戲齣